Народно читалище “Просвета 1927” Бургас

8019 Бургас, кв. Долно Езерово, ул.”З.Зограф” 80 Б

тел./факс: 056/589601; 0895/506209; e-mail: [procveta@abv.bg](mailto:procveta@abv.bg)

**ПРЕДЛОЖЕНИЕ**

**ЗА ДЕЙНОСТТА НА НАРОДНО ЧИТАЛИЩЕ "ПРОСВЕТА 1927”**

**гр. БУРГАС, кв. ДОЛНО ЕЗЕРОВО**

**за 2023 година**

**Предложението за развитие на читалищната дейност в кв. Долно Езерово, гр. Бургас за 2023 година е разработено в изпълнение на чл. 26 а, ал. 1 и ал. 2 от Закона за народните читалища и цели** **обединяване на усилията за развитие и утвърждаване на читалището като важна обществена институция, реализираща културната идентичност на кв. Долно Езерово като част от гр. Бургас. Задачата на това предложение е да подпомогне годишното планиране и финансиране на НЧ»Просвета 1927» дейност. Предложението е отворено и може да се променя и актуализира при необходимост.**

Читалище „Просвета 1927” Долно Езерово се намира в центъра на близо 6000-ия квартал и е единствен културен институт. Читалище „Просвета 1927” Долно Езерово е създадено на 21.01.1927 г. Регистрирано е по закона за читалищата през 1997 г. - ф.дело 3130/20.10.1997г. и записано в регистъра на народните читалища в Министерството на културата под номер 837/04.07.2001 г. През 2018 г. е извършена пререгистрация в Агенцията по вписванията.

Сдружението осъществява дейности за развитие и закрила на културата, като се съчетават държавните изисквания с местните условия и традиции; работи в социалната сфера, услуги за обществеността, младежки дейности. Основни дейности на читалището са поддържане на библиотека и читалня, детско ателие по рисуване и приложни изкуства, вокалнo студио, гайдарска група, магично училище, школа по грънчарство, звукозаписно студио, организиране на празници, концерти, чествания.

Читалището извършва и допълнителни дейности, подпомагащи изпълнението на основните му функции.

През 2023 г. екипът ще работи за реализиране на читалището като съвременен културен иинформационен център, както и за по-активно взаимодействие с общността и разширяване на стандартния комплекс от дейности и видимо отваряне към потребностите на младежката и детска аудитория.

**ВЪНШНА СРЕДА**

**Възможности:**

**-** сътрудничество с общинската администрация, училища, детски градини, читалища и други НПО

**-** участие в проекти на МК и други донори

**-** методическа и финансова помощ от Община Бургас

- повишаване квалификацията на служителите

**Заплахи:**

- Недостатъчна ангажираност на бизнеса към читалищната дейност

- Близостта на квартала до гр. Бургас и възможностите за развлечения, които предлага големия град

- недостатъчна заинтересованост от страна на местната общност

**ВЪТРЕШНА СРЕДА**

**● СИЛНИ СТРАНИ**

- Наличие на сграден фонд, предоставен от Община Бургас за безвъзмездно ползване

- Получаване на държавна субсидия от МК и общинска такава

- Възможности за самофинансиране

- Подкрепа от местната власт, други обществени организации и отчасти от бизнеса

- Наличие на компютърна и размножителна техника

- Утвърждаване на традиционии празници – Великден, Празник на квартала, Никулден, Коледа

- Непрекъснато обновяване и разнообразяване на културната дейност

- Работа по програми и проекти

- Авторитет пред общността

- Близост до ЗМ Вая

- Кадрови рeсурс с дългогодишен стаж в сферата на читалищната дейност

- Щатен и квалифициран персонал, обезпечаващ дейността

- Дълготрайни връзки с училището и детската градина в квартала

- Качество на предлаганите услуги

● **СЛАБИ СТРАНИ**

- Недостатъчни познания в областта на маркетинга

- Слаба връзка с донори и спонсори

- Работа с доброволци

- Близост до големия град

- Слаба реклама на дейностите и предлаганите услуги

● **ПРЕДИМСТВА**

- Единствен културен институт в квартала

- Работа по проекти

- Инициативност на екипа на читалището

- Добра квалификация и опит на екипа

- Интерес към търсене и развиване на нови форми на читалищна дейност

- Авторитет на читалището

- Самостоятелен закон

Читалището в Долно Езерово през последните години е основен фактор не само в развитието на местната култура и образование, но и в предоставяне на информация чрез нови технологии благодарение на проект Глобални библиотеки. Реализираните мероприятия и инициативи в областта на библиотеката и читалището са в полза за обществеността и нейното развитие. Целите и задачите ни са насочени към израстване на читалището и са свързани с новите предизвикателства за активиране на гражданското общество. Проявите, които осъществяваме не са затворени само за членовете на читалищата и самодейците, а са за хората от различни възрасти и социално положение.

Ще продължат и бъдещите ни партньорства с културните и образователни институции, местните власти , неправителствени организации, бизнеса, като се реализират добри практики и инициативи за разширяване обхвата на дейност в обществено значими сфери и приоритетни области (стимулиране на нови читалищни дейности, формиране на читалището като място за общуване и контакти, дарителски акции, социална и културна интеграция на различни социални общности, изграждане на информационен център, участие в проекти и програми).

**● ЗАКОНОВА БАЗА**

**-** Закон за народните читалища

- Закон за обществените библиотеки

- Закон за културното наследство

- Закон за държавния бюджет

- Устав на читалището

- Закон за меценатството

- Закон за закрила и развитие на културата

- Общинска програма за развитие на Община Бургас

**● МИСИЯ**

Да съхранява националното културно наследство и родова памет, да е проводник на гражданското общество, да привлича младите и обществено ангажирани хора от района, като им създава благоприятна среда за културна, творческа и образователна изява.

**● ВИЗИЯ**

Нова визия на читалището е превръщането му в информационен център на населението, готово да откликва с нови дейности според потребностите на общността. Освен това читалището трябва да е партньор на държавната и на местната власт, защото то изпълнява функцията на посредник между местните общности и властта.

**ОСНОВНИ ЦЕЛИ**

Целите на народно читалище „Просвета” са да задоволява потребностите на гражданите, свързани със:

* развитие и обогатяване на културния живот, социалната и образователната дейност в кв. Долно Езерово и Бургас, където осъществява дейността си;
* запазване на местните обичаи и традиции и обичаите и традициите на българския народ;
* разширяване на знанията на гражданите и приобщаването им към ценностите и постиженията на науката, изкуството и културата;
* продължаване работата по автоматизацията на библиотечно-библиографските процеси;
* възпитаване и утвърждаване на националното самосъзнание;
* осигуряване на достъп до информация и разширяване спектъра на предлаганите информационните услуги
* търсене на нови съвременни форми на работа с общността
* работа по проекти
* повишаване квалификацията на персонала и оптимизация на технологичните процеси
* синхронизиране дейността на читалището със стратегията на Община Бургас в областта на културата

1. **ОСНОВНИ ЗАДАЧИ**

Организационната дейност в читалището ни ще бъде насочена към създаване на по-добри възможности за работа на читалищните дейци и потребителите, както и откликване на новите потребности на общността. Ще се работи за създаване на условия за организационна стабилност, прозрачност, отчетност и утвърждаване ценностите на гражданското общество. В тази връзка се предвиждат следните основни задачи за изпълнение:

* Разширяване на обхвата на дейността на читалищата в обществено значими сфери, като социалната и информационно-консултантската.
* Продължаване на добрите традиции в културната дейност, в художествената самодейност и включване на иновативни форми и дейности.
* Разширяване спектъра на предлаганите информационните услуги в библиотеката и повишаване културата за работа с читатели
* Поддържане на уеб сайта и фейсбук страницата на читалището с цел популяризиране на неговата дейност и предлаганите библиотечни услуги.
* Системно обновяване и обогатяване на библиотечните фондове с книги и други носители на информация с цел по пълноценно задоволяване на потребностите на ползвателите.
* Обновяване на материално-техническата база.
* Поддържане и привеждане в изряден вид на текущата документация, на протоколи от заседания на общото събрание и други задължителни документи в съответствие с ЗНЧ и ЗОБ, както и счетоводните документи.
* Разработване и участие на проекти и програми, особено на тези обявени от МК.

1. **ДЕЙНОСТИ**

**I.Организационна и стопанска**

- привличане на нови членове на читалището и нови потребители в библиотеката

- повишаване културата на работа с читатели чрез подобряване и обогатяване на МТБ

- генериране на собствени приходи

- разширяване и задълбочаване на партньорствата

- популяризиране на неформално образование и създаване възможности за реализация на творчески умения и културен диалог на младите хора

**-** активизиране диалога на читалището с други културни и образователни институти и неправителствени организации за по-нататъшно стабилизиране на читалището като място за култура и информация и разширяване социалния обхват на дейността му

- създаване на нови културни сцени и пространства в Долно Езерово

- поддържане и обновяване на интернет- сайта на читалището

- разширяване на информационното пространство за култура чрез използване на

Интернет- пространството изготвяне и разпространяване на реклами за култура на

електронни носители

* обновяване на библиотеката
* ремонтни дейности в работните помещения

**II.Библиотека**

Библиотеката е вписана в регистъра на обществените библиотеки под N4/ 14.06.2016 г. Библиотечната дейност в читалището цели:

* предоставяне на традиционни и иновативни библиотечни и информационни, развлекателни и образователни услуги за жителитe на кв. Долно Езерово
* привличане на нови читатели - деца и възрастни
* създаване на трайни навици за четене
* създаване на възможности за пълноценно използване на библиотечния фонд и възможности за осигуряване на достъп за информация
* предоставяне на компютърни и интернет услуги
* организиране на Лятна занималня за деца, лятна читалня в парка в квартала,библиотечни уроци, компютърни курсове, седмица на детската книга
* редовно и ритмично обновяване и обогатяване на фонда

Очаквана посещаемост за 2023 г. 4 500 и 350 читатели. Като дейност в библиотеката са планирани библиотечни уроци, съобразени с учебния план на учениците и с календарния план на читалището, събития по време на седмицата на детската книга, националната седмица на четенето, летните занимания.

**III. Любителско творчество и художествено – творческа дейност 2022/2023 г.**

Художествено-творческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните общности. Чрез тази дейност читалището ще работи за привличане на младите хора и учениците към читалищните самодейни колективи, както и за осмисляне свободното време на децата. С изявите на читалището ще работим за развитие и обогатяване на културния живот в квартала, за утвърждаване на националното самосъзнание и отчитане и съхранение богатството на местната култура. Чрез тази дейност читалището ще има възможност за популяризиране културата на региона в страната и чужбина. За осъществяване на тези задачи ще бъдат изпълнявани следните мероприятия и дейности:

- Честване на годишнини

- Организиране и провеждане на местни празници – Празник на квартала – 2.05., Празник на Бургас – 6.12., Великден, Ден на християнското семейство, Коледа

- Провеждане на занимания в школи, кръжоци, клубове, организиране на концертни изяви и младежки дейности по интереси – Детско ателие по рисуване и приложни изкуства, Вокално студио Галакси, грънчарство, ментална аритметика, народни танци.

- Участие в различни фестивали, конкурси и празници в региона и страната.

- Организиране на фестивал, свързан с езерото Вая и екологията в района

**1. ВРЕМЕННИ САМОДЕЙНИ СЪСТАВИ**

**1.1. Кукерска група „Каваклии”** с ръководителЙовка Русева. Групата се сформира за провеждане на местния обичай Кукери. Същата участва в международни и национални конкурси. Сами осигуряват и поддържат костюмите си. Носители на златна маска от конкурс за кукери Перник. Необходими са средства за транспортни разходи за участията им във фестивали и конкурси. През последните 2 години групата не участва в конкурси и фестивали заради ограниченията поради КОВИД 19.

**2. ПОСТОЯННО ДЕЙСТВАЩИ СЪСТАВИ**

**2.1.** **Детско ателие по рисуване и приложни изкуства** – ръководител Величка Колева.

Целта на Ателието е да обучава и повишава естетиката, мирогледа, изобразителната култура и уменията на децата. Те участват в общински, национални и международни изложби и конкурси. Основните цели на Ателието са: естетическо възпитание, създаване на художествени навици и умения по цветознание, композиция, работа  в екип, асоциативно мислене, развитие на сръчността и фината моторика, разпознаване на разликите между самодейно и професионално изкуство, придобиване на знания за различните изобразителни дейности. Обучението по рисуване цели откриването и развитието на индивидуалния артистичен талант. Ателието работи целогодишно с един месец почивка.

* 1. **Вокално студио „Галакси”** – ръководител Руси Русев.

Работата му е с насоченост основно към деца и подрастващи. То работи за развитие и повишаване на общата музикална култура на децата. Включва пеене, обща музикална култура, стимулиране на творческия потенциал. Основен акцент е навременно откриване на деца, които имат музикална дарба. В края на учебната година децата получават CD със свои изпълнения и подготвят концерт пред родителите и жителите на квартала. Децата участват в мероприятия и конкурси на местно, регионално и национално ниво.

* 1. **Школа по грънчарство** – ръководител Николай Николов – Ник Мазаров

Чрез грънчарството децата се учат да създават, да развиват артистичните си умения, да бъдат внимателни и търпеливи.При него е важен не само крайният продукт, но и**самият процес, който е като терапия за всеки, който се докосне до глината.**

* 1. **Ментална аритметика** – ръководител Цвети Орбова

Менталната аритметика е метод за развитие на интелектуалните способности чрез решаване на всякакви аритметични задачи с помощта на японското сметало соробан.

* 1. **Клуб за народни танци** – ръководител Таня Маринова

Към клуба се обучават 2 групи – начинаещи и напреднали. Танците учат на дисциплина, работа в екип, креативност, постигане на цели с много труд и упоритост дисциплинирана.

**IV. Културен календар** /основни културни мероприятия/

Изготвянето на културния календар през годината зависи от бележитите дати и събития. Има и такива, които се организират ежегодно под различни форми. Работата ни е насочена не само към задоволяване интереса на жителите към развлекателни дейности, но и привличането им в организацията и провеждането на такива. Традиционни мероприятия в културния ни календар са:

1. Ден на мартеницата и на самодееца- обличане на дърво с мартеници и празник на всички самодейци. Изработване и подаряване на мартеници.
2. Благовещение. Отбелязване деня от р. на Хр.Фотев.
3. Празничен Великденски концерт
4. Работилница за Великденски яйца – с участието на деца и ученици
5. Седмица на детската книга и изкуства за деца
6. Празник на квартала – 2 май
7. Детски празник – 1 юни
8. Ден на християнското семейство; Честване на семейства с 50 г. брак
9. Ден на възрасните хора
10. Ден на народните будители
11. Празник на гр. Бургас – 6.12. – Никулден.
12. Коледен празник
13. Eко празник на ез.Вая
14. Отбелязване на годишнини на писатели – 175 г от р. на Христо Ботев, 400 г от р. на Шарл Перо, 160 г от р. на Алеко Константинов, 125 г от р. на Луис Карол, 100 г от р. на Радой Ралин, 130 г от р. на Елисавета Багряна, 65 г от см. на Ран Босилек, 110 г от р. на Асен Босев

**V. Материално – техническа база**

Материално-техническата база на читалището включва сграден фонд - общинска собственост, обновяване на оборудване и обзавеждане на библиотеката, зали и др.помещения. Планирани за ремонт са нов детски отдел към библиотeката и три прилежащи към голямата зала помещения, чрез участия в програми, финансиране от общинския бюджет и собствени средства. Ще помислим и за извършване на допълнителна стопанска дейност, свързана с предмета на основната ни дейности в съответствие със ЗНЧ.

**VІ. Финансиране**

Обезпечаването на дейностите през 2023 г. ще се осъществява чрез финансиране от:

* Субсидия от държавния бюджет, разпределена съгласно изискванията на ЗНЧ;
* Общинско финансиране
* Членски внос
* Кандидатстване с проекти към Министерството на културата, европроекти и програми
* Други източници / дарения, наеми, рента и др./

**VII. Работа по проекти**

За да продължи да се развива културния живот в квартала е необходимо координирано сътрудничество между културните институти и използване възможността за кандидатстване по различни програми с проекти за финансиране на дейностите им. С тяхна помощ читалището ни ще допринесе за задоволяване на определени обществени потребности.

Получаваната допълваща субсидия по линията на Министерството на културата значително подпомага дейността ни. Това е възможност да реализираме своя цел чрез осигуряване на алтернативно финансиране. Общината е партньор и винаги подпомага усилията ни в тази насока.

През 2023 г. Читалището ще работи по одобрен проект по Програма Ти и Лидл за по-добър живот.

**VIII. Екип**

Постоянният оперативен екип на читалището се състои от секретар и библиотекар на пълен щат, ръководител на вокално студио, ръководител на ДАР ПИ, ръководител на школата по грънчарство.

**IX. Индикатори**

Брой нови книги, брой читатели, брой предоставени компютърни и интернет услуги, брой и качество на проведени празненства, концерти, чествания, брой школи, клубове, курсове, постижения, брой участници в различните форми, брой участия в мероприятия и ниво на участие, награди, спечелени проекти.

Изпълнението на Програмата ще даде възможност за реализация на набелязаните цели, задачи и основните дейности и ще превърне читалището ни не само в духовен, но и съвременен информационен център и привлекателно място за хората. Така, програмата ще разкрие традициите на миналото, предизвикателствата на настоящето и надеждата за по-добро бъдеще.

***Забележка:*** *Програмата е визирала най-общите положения, залегнали в плана на читалището.*

Предложението за дейността на НЧ”Просвета 1927” за 2023 г. е разгледано и одобрено на заседание на ЧН с Протокол № 4 / 29.10.2022 г.

**КАТЯ ЙОРДАНОВА**

***Председател на ЧН***